CELEX: 32011D0482
Language: sl
Date: 2011-07-28 00:00:00
Title: 2011/482/: Sklep Komisije z dne 28. julija 2011 o objavi sklicevanja na standard EN 15947 v zvezi z bistvenimi varnostnimi zahtevami iz Direktive 2007/23/ES Evropskega parlamenta in Sveta o pirotehničnih izdelkih (notificirano pod dokumentarno številko C(2011) 5310) Besedilo velja za EGP

29.7.2011   
            
            
               SL
            
            
               Uradni list Evropske unije
            
            
               L 197/23
            
         SKLEP KOMISIJE
   z dne 28. julija 2011
   o objavi sklicevanja na standard EN 15947 v zvezi z bistvenimi varnostnimi zahtevami iz Direktive 2007/23/ES Evropskega parlamenta in Sveta o pirotehničnih izdelkih
   (notificirano pod dokumentarno številko C(2011) 5310)
   (Besedilo velja za EGP)
   (2011/482/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2007/23/ES Evropskega parlamenta in Sveta z dne 23. maja 2007 o dajanju pirotehničnih izdelkov v promet (1) in zlasti člena 8 Direktive,
   ob upoštevanju mnenja stalnega odbora, ustanovljenega v skladu s členom 5 Direktive 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov in tehničnih predpisov (2),
   ob upoštevanju naslednjega:
   
               (1)
            
            
               Švedski organi so 20. septembra 2010 vložili uradni ugovor glede delov 3, 4 in 5 standarda EN 15947, zlasti v zvezi z zahtevami za baterije in kombinacije.
            
         
               (2)
            
            
               Po standardu EN 15947 so baterije in kombinacije v skladu z bistvenimi varnostnimi zahtevami iz Direktive 2007/23/ES, če se vkopljejo v mehko zemljo ali pritrdijo na mesto, da med delovanjem stojijo pokonci.
            
         
               (3)
            
            
               Po mnenju švedskih organov standard EN 15947 ne izpolnjuje bistvenih varnostnih zahtev iz točke 3 Priloge I k Direktivi 2007/23/ES. Baterije in kombinacije se običajno uporabljajo na trdih tleh, na primer na zamrznjenih tleh in pločnikih, asfaltnih površinah ali betonu. Standard EN 15947 ne določa preskusa za navedene baterije in kombinacije na trdi površini. Zato obstaja tveganje, da navedene baterije in kombinacije med delovanjem ne bodo stale pokonci na trdih tleh. Standard EN 15947 ne izpolnjuje bistvenih varnostnih zahtev glede navodil za uporabo iz točke 3(h) Priloge I k Direktivi 2007/23/ES. Glede na samo naravo ognjemetnih izdelkov se ti pogosto uporabljajo pozno zvečer ali ponoči, ko je navodila za uporabo težko brati zaradi slabe vidljivosti.
            
         
               (4)
            
            
               Pomisleki, ki jih je izrazila Švedska, so bili obravnavani v okviru Evropskega odbora za standardizacijo (CEN), pri čemer je več držav članic glede na svoje podnebne razmere in nacionalno zakonodajo v zvezi z uporabo ognjemetnih izdelkov vztrajalo pri tem, da morajo biti baterije in kombinacije, ki so predvidene za vkop v zemljo ali pritrditev na mesto, vključene v standard EN 15947. Baterije in kombinacije, ki so predvidene za vkop v zemljo ali pritrditev na mesto, so bile vključene v navedeni standard, saj izpolnjujejo bistvene varnostne zahteve iz Direktive 2007/23/ES, kadar so jim priložena navodila za uporabo.
            
         
               (5)
            
            
               Komisija meni, da se v državah članicah, kjer se ognjemetni izdelki uporabljajo predvsem na javnih mestih, nekatere baterije in kombinacije v praksi pogosto postavijo samo na trda tla ali trdo površino, čeprav oznake na njih zahtevajo, da se pritrdijo na mesto ali vkopljejo v mehko zemljo. V drugih državah članicah, kjer se ognjemetni izdelki uporabljajo predvsem na zasebnih zemljiščih, se varnost dejansko poveča zaradi zahteve po vkopu baterij in kombinacij v mehko zemljo ali pritrditvi na mesto. Za zaščito uporabnikov in gledalcev pred poškodbami je treba torej revidirati ustrezne dele standarda EN 15947, da se uvedejo različne vrste baterij in kombinacij ter upoštevajo razlike med njimi. Razlikovati je treba med baterijami in kombinacijami, ki so namenjene temu, da se postavijo na trdo ravno površino, so primerne za to in jih je treba preskusiti na naveden način, ter baterijami in kombinacijami, ki jih je treba vkopati v mehko zemljo ali pritrditi na mesto in preskusiti na navedeni način. Baterije in kombinacije, ki niso namenjene temu, da se postavijo na trdo ravno površino, in niso primerne za to, ali da se vkopljejo v mehko zemljo ali pritrdijo na mesto, je treba vključiti v dodatno tretjo vrsto.
            
         
               (6)
            
            
               Ker je treba revidirati dele 3, 4 in 5 standarda EN 15947 v zvezi z baterijami in kombinacijami, je treba sklicevanja na navedene dele objaviti v Uradnem listu Evropske unije z dodatnim obvestilom.
            
         
               (7)
            
            
               Francoski organi so 27. septembra 2010 vložili uradni ugovor glede delov 3, 4 in 5 standarda EN 15947 v zvezi z odsotnostjo preskusa padca ter dejstvom, da niso določeni različni varnostni odmiki za izvajalce in gledalce.
            
         
               (8)
            
            
               Po razpravi v okviru Evropskega odbora za standardizacijo je bilo odločeno, da se preskus padca ne vključi v standard, kot je predlagala Francija. Mehansko stresanje v skladu z opisi iz standarda EN 15947 je že bilo del prejšnje serije standardov EN 14035 in je bilo v preteklosti zelo dobro vzpostavljeno. Ta preskusna metoda zajema zahteve v zvezi z občutljivostjo na običajno, predvidljivo ravnanje in prevoz iz Direktive 2007/23/ES.
            
         
               (9)
            
            
               Komisija meni, da preskus z mehanskim stresanjem, ki ga že vključuje standard EN 15947, ustrezno zajema zahteve v zvezi z občutljivostjo na običajno, predvidljivo ravnanje in prevoz iz Direktive 2007/23/ES.
            
         
               (10)
            
            
               Francija je prav tako izrazila zaskrbljenost, da varnostni odmiki iz dela 3 standarda EN 15947 ne zaščitijo gledalcev v vsakem primeru, ampak zaščitijo samo osebo, ki izvaja ognjemete. Če se izdelki izstrelijo v bližini visokih zgradb, obstaja na primer tveganje poškodbe zunanjosti teh zgradb ali poškodbe oseb na balkonih ali terasah. Francija je zato predlagala, da se določijo varnostni odmiki za vsak pirotehnični izdelek, pri čemer se upošteva njegova skrajna višina.
            
         
               (11)
            
            
               Razprave o varnostnih odmikih v okviru Evropskega odbora za standardizacijo so jasno pokazale, da je potreben enak varnostni odmik za vsak izdelek v določeni kategoriji. Odstopanje od tega načela pomeni znatna tveganja, ker bi uporabnik brez strokovnega znanja moral prilagoditi varnostni odmik pred uporabo.
            
         
               (12)
            
            
               Komisija meni, da bo preveč različnih varnostnih odmikov za pirotehnične izdelke iste kategorije, zlasti različnih za uporabnike brez strokovnega znanja in njihove gledalce, zmedlo uporabnike. Zato ni treba revidirati delov 3, 4 in 5 standarda EN 15947 v zvezi s tem, ker že izpolnjuje bistvene varnostne zahteve iz Direktive 2007/23/ES –
            
         SPREJELA NASLEDNJI SKLEP:
   Člen 1
   Sklicevanja na dele 3, 4 in 5 standarda EN 15947 se objavijo v Uradnem listu Evropske unije.
   Člen 2
   1.   Objavi sklicevanj na dele 3, 4 in 5 standarda EN 15947 v Uradnem listu Evropske unije se priloži naslednje obvestilo:
   „Dokler se navedeni standard ne revidira in ponovno objavi, države članice štejejo baterije in kombinacije, ki so v skladu s standardom EN 15947, za usklajene z bistvenimi varnostnimi zahtevami iz Priloge I k Direktivi 2007/23/ES Evropskega parlamenta in Sveta samo, če so bile jasno označene, preden so bile dane na trg, kot je navedeno v nadaljnjem besedilu:
   
                
            
            
               Za baterije in kombinacije, ki se postavijo na ravna tla:
               ‚Postaviti baterijo na ravna tla‘ ali ‚Postaviti kombinacijo na ravna tla‘.
            
         
                
            
            
               Za baterije in kombinacije, ki se vkopljejo v mehko zemljo ali podlago:
               ‚Vstaviti baterijo pokonci v mehko zemljo ali drug negorljiv material, npr. pesek‘ ali ‚Vstaviti kombinacijo pokonci v mehko zemljo ali drug negorljiv material, npr. pesek‘.
            
         
                
            
            
               Za baterije in kombinacije, ki se pritrdijo na mesto:
               ‚Pritrditi baterijo čvrsto in pokončno na trdno mesto‘, ‚Zagotoviti vrhu baterije prosto pot‘, ‚Pritrditi kombinacijo čvrsto in pokončno na trdno mesto‘, ‚Zagotoviti vrhu kombinacije prosto pot‘. Metoda in način pritrditve baterije ali kombinacije na mesto sta opisana dovolj podrobno in z izrazjem, ki ga lahko nepoklicni uporabniki v priloženih navodilih za uporabo zlahka razumejo.
            
         
                
            
            
               Za druge baterije in kombinacije: [navesti druge varnostne ukrepe, če niso namenjene temu, da se postavijo na ravna tla, in niso primerne za to, ali da se vkopljejo v mehko zemljo ali podlago ali pritrdijo na mesto].“
            
         2.   Objavi referenčne številke nacionalnega standarda, ki prevzema standard EN 15947, se priloži obvestilo iz odstavka 1.
   Člen 3
   Ta sklep je naslovljen na države članice.
   
      V Bruslju, 28. julija 2011
      
         
            Za Komisijo
         
         Antonio TAJANI
         
            Podpredsednik
         
      
   
   
      (1)  UL L 154, 14.6.2007, str. 1.
   
      (2)  UL L 204, 21.7.1998, str. 37.